
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Градске управе за комуналне делатности и инспекцијске послове града Ниша и Министарства заштите животне средине, покренутом по притужби АА, након окончаног испитног поступка Заштитник грађана је сачинио следећи

ИЗВЕШТАЈ  О СЛУЧАЈУ СА  ПРЕПОРУКАМА 
Заштитник грађана је примио притужбу АА, поднету у име грађана  улице… у Нишу из које произилази незадовољство поступањем Инспекције за заштиту животне средине града Ниша у вези са проблемом буке из система за растеривање птица који се налази на згради Бановине – Универзитета у Нишу.
Наиме, притужилац истиче да већ дуже време постоји проблем са буком из наведеног система, наводећи да се изразито у ноћном периоду чује стални, а у последње време туп, заглушујући и нискофреквентни звук који је немогуће уснимити. Притужилац истиче да се овим поводом обраћао надлежној инспекцији за заштиту животне средине у Нишу, која је након пријаве од јануара месеца 2022. године констатовала неисправност уређаја, без даљег прецизнијег обавештавања станара, а накнадно је наложено и мерење буке. Притужилац посебно наводи да је мерење буке у конкретном случају обавио Факултет заштите на раду Ниш, Одсек за буку и вибрације, који је саставни део Универзитета у Нишу, као надзираног субјекта у поступку, као и да је мерење обављено у време када су уређаји били искључени. Притужилац напомиње да је инспекцији за заштиту животне средине уложио жалбу на обављено мерење али да његови наводи никада нису узети у обзир. Такође се истиче да Универзитет у Нишу не поседује сагласност Завода за заштиту природе у погледу коришћења датог система, већ су добијене инструкције за даља поступања око решавања проблема са голубовима.

Притужилац посебно истиче, а из приложене документације произилази да су у више наврата поднете притужбе и на рад поступајуће инспекторке њеном непосредном руководиоцу, као и да инспекција за заштиту животне средине у Нишу не реагује на нове представке овим поводом позивајући се на већ обављено мерење, те на констатовано стање да нема ничег чујног са зграде.

Из приложене документације произилази и да се притужилац овим поводом обратио и Министарству заштите животне средине указујући такође да се ради о непријатном звуку који је повремено високофреквентан, константан или се понавља константно у одређеним кратким интервалима, док је у последње време тај звук туп и заглушујући, те се, како се наводи, стиче осећај вибрације, или пластично описано, као да неко седи у просторији и дува у празну боцу. Притужилац је у овом обраћању такође навео да услед непријатног звука и недостатка сна, већ извесно време има здравствене проблеме.
Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката, те повреди принципа добре управе, Заштитник грађана је закључком дел. бр. 11844 од 17. маја 2023. године покренуо испитни поступак оцене законитости и правилности рада Градске управе за комуналне делатности и инспекцијске послове града Ниша – Сектора за инспекцијске послове и затражио информацију о поступању у конкретном случају.

Истовремено, с обзиром да се притужилац овим поводом обраћао и Министарству заштите животне средине од ког, како се истиче, није примљен одговор, Заштитник грађана се обратио и том министарству ради добијања изјашњења о евентуалном надзору над обављањем поверених послова у датом случају, евентуалној координацији послова инспекцијског надзора, као и упућивању одговора притужиоцу на његова обраћања.

Градска управа за комуналне делатности и инспекцијске послове града Ниша је актом од 25. маја 2023. године обавестила Заштитника грађана о поступању инспекције за заштиту животне средине по поднетим представкама на буку, наводећи да је притужилац прву електронску представку поднео 25. јануара 2022. године, да је поступајући по истој 28. јануара 2022. године поступајући инспектор изашао на лице места, те како су уређаји и опрема за растеривање птица инсталирани на крову зграде Универзитета, односно на неприступачном месту, то је поступајући инспектор обавестио запослене да је неопходно да предузму све техничке мере како би се смањила јачина звука, као и да у што краћем року изврше контролу уређаја и опреме, о чему је обавештен и притужилац путем електронске поште 29. јануара 2022. године.

Надаље се наводи да је 17. фебруара 2022. године Универзитет у Нишу обавестио поступајућег инспектора да је извршена провера исправности опреме за заштиту од птица, да је том приликом утврђено да није у функцији шест соларних уређаја од којих су четири демонтирана, док су остали који су били у исправном стању искључени из струје. 6. априла 2022. године се у изјави ректора Универзитета у Нишу наводи да су демонтирана још два уређаја која су се налазила на неприступачном месту.

Истовремено се истиче да је притужилац и у овом периоду пријављивао буку, и то електронским дописима од 25. јануара 2022. године, 25. марта 2022. године, 1. априла 2022. године, 4. априла 2022. године, 12. априла 2022. године, 30. маја 2022. године и 13. јуна 2022. године, при чему је у обраћањима од априла месеца притужилац изјавио да није било буке извесно време пре тога. Посебно је наглашено да је притужилац, као подносилац представке обавештаван о свим радњама и мерама које су предузете од стране инспектора и од стране Универзитета како би се решио проблем са буком, те су као доказ приложени електронски дописи о 29. јануара 2022. године, 22. фебруара 2022. године, 1. априла 2022. године, 8. априла 2022. године, 13. априла 2022. године и 18. маја 2022. године.
Надаље су наведена поступања инспекцијског органа по поновљеним представкама притужиоца, и то од 30. маја 2022. године, када је извршен нови ванредни инспекцијски надзор којом приликом су прегледане све просторије Универзитета у Нишу ради утврђивања евентуалног другог извора буке у оквиру објекта, и то таванске просторије где су прекидачи за укључивање и искључивање свих уређаја на струју били искључени, просторију у приземљу где је лоциран агрегат на дизел гориво, трафостаницу у приземљу и лифт унутар објекта за превоз путника. Истакнуто је да је у примљеној изјави Универзитета у Нишу од 8. јуна 2022. године наведено да цео уграђени систем који се састоји од уређаја и опреме за растеривање птица у згради Универзитета није у функцији у току последња два месеца. Притужилац је дописом од 9. јуна 2022. године такође обавештен о утврђеном чињеничном стању.

У допису органа је даље истакнуто да је на захтев притужиоца, 29. јуна 2022. године одржан заједнички састанак у просторијама Градске управе за комуналне делатности и инспекцијске послове коме су присуствовали руководилац сектора, шеф инспекције, поступајући инспектор и притужилац, којом приликом је притужилац поново извештен о свим предузетим мерама, при чему је у току састанка добијена информација да су сви уређаји и опрема за растеривање птица поново у раду, као и да је утврђено да су уређаји потпуно нечујни за људско ухо. Након тога је 7. јула 2022. године донето Решење Градске управе за комуналне делатности и инспекцијске послове број …2022-09 којим је надзираном субјекту наложено да на прописан начин обезбеди мерење буке у зони утицаја у стамбеном простору притужиоца, при раду свих уређаја и опреме за растеривање птица који могу бити извори буке, а постављени су на крову зграде Универзитета у Нишу.
Даље се наводи да је 12. септембра 2022. године инспектору за заштиту животне средине достављен Извештај о резултатима испитивања, издат од стране Факултета заштите на раду у Нишу – Центра за техничка испитивања – Лабораторије за буку и вибрације у којем се наводи да је мерење буке извршено 4. августа 2022. године, те да је закључком констатовано да у затвореном и отвореном простору стамбеног простора притужиоца нема прекорачења граничне вредности индикатора буке за дан, вече и ноћ, као и да уграђени ултразвучни уређаји за растеривање птица на крову објекта Универзитета у Нишу нису чујно регистровани, нити је на основу спроведених мерења идентификован њихов утицај на укупни ниво буке, већ да доминантан утицај на мерним местима има саобраћај у суседним саобраћајницама. Истакнуто је да је о исходу мерења буке обавештен и притужилац дописом од 15. септембра 2022. године.

Надаље се истиче да је након пријема нове представке на буку од стране притужиоца од 1. новембра 2022. године, 9. новембра 2022. године извршен ванредни теренски инспекцијски надзор, којом приликом је констатовано да нема услова за даље вођење управног поступка о чему је обавештен и притужилац дописом од 16. новембра 2022. године.
Из даљег изјашњења произилази да је притужилац нове представке на буку и вибрације упућивао и 23. новембра 2022. године, 21. децембра 2022. године, 17. јануара 2023. године, 4. фебруара 2023. године, 7. марта 2023. године, 20. марта 2023. године, 10. априла 2023. године, као и 28. априла 2023. године, те да је притужиоцу одговорено на сва његова обраћања, и то дописима од 1. децембра 2022. године, 28. децембра 2022. године, 31. јануара 2023. године, 9. марта 2023. године, 25. марта 2023. године, 14. априла 2023. године и 10. маја 2023. године.
У погледу поступања руководиоца по притужбама на рад службених лица инспекција, набоди се да је 5. октобра 2022. године притужилац упутио електронску пријаву на несавестан рад поступајуће инспекторке и шефа одсека инспекције, да је руководилац Сектора за инспекцијске послове Градске управе за комуналне делатности и инспекцијске послове града Ниша, обавио разговор са притуженима, као и да је на основу резултата целокупног разматрања притужбе и доказа, нашао да је притужба неоснована, о чему је притужилац обавештен одговором од 12. октобра 2023. године. На примљени приговор и допуну приговора притужиоца од 7. фебруара 2023. године, истиче се да је шеф одсека инспекције за заштиту животне средине упутио одговор притужиоцу под бројем  …. од 7. фебруара 2023. године.

У погледу примедби притужиоца које се тичу правилности обављеног мерења, наведено је да је инспектор на основу оствареног увида у наводе Извештаја о мерењу буке констатовао да поменути извештај садржи све прописане елементе и да је у потпуности израђен у складу са Правилником о методама мерења буке, садржини и обиму извештаја о мерењу буке, да је исто извршено од стране овлашћеног стручног лица, као и да резултати мерења нису пружали основ инспектору да нареди субјекту надзора поновна мерења нивоа буке преко другог овлашћеног лица. Такође је наведено да је притужиоцу дата могућност да оствари увид у Извештај о мерењу буке у просторијама Одсека инспекције за заштиту животне средине, као и да су његове примедбе на дати извештај разматране, али да су на основу напред наведеног, оцењене као неосноване.

На крају је наведено да Универзитет у Нишу послује у једној од најрезентативнијих грађевина у граду, згради подигнутој крајем 19. века, која је 1979. године проглашена културним добром од великог значаја, као и да управљач овим објектом, због проблема са настањеним голубовима испод крова и на фасади зграде у циљу заштите исте, 2018. године инсталирао ултразвучну и ласерску заштиту од птица која ради по принципу комбинације електричне и механичке заштите и има за циљ одвраћање птица од слетања и боравка у подручју штићеног објекта. Истакнуто је да електрични уређаји раде на принципу емитовања ултразвучних сигнала и ласерских сигнала, као и да је њихова употреба еколошки и хуман начин одвраћања птица која не утиче на околну флору и фауну у ширем појасу свог рада, те да исти, према карактеристикама ултразвучних фреквенција и ласерских сигнала, не делују штетно на људе.
На крају је наведено да како у конкретном случају по Закону о заштити природе, та инспекција нема овлашћења за поступање, о утврђеним чињеницама је, сходно Закону о инспекцијском надзору, обавестила републичког инспектора заштите животне средине.

Министарство заштите животне средине је актом број … од 6. јуна 2023. године обавестило Заштитника грађана да је координација послова инспекцијског надзора инспекције за заштиту животне средине Градске управе града Ниша извршена сагласно одредбама члана 12. став 12. Закона о инспекцијском надзору, као и да Инспекција за заштиту животне средине Града Ниша врши надзор у конкретном случају.
Из приложене документације произилази да је на основу примљених примедби притужиоца, 2. децембра 2022. године извршена координација послова инспекцијског надзора у пословном простору надзираног субјекта, којом приликом је узета изјава од стране присутног лица, генералног секретара Универзитета у Нишу, те извршен увид у предметни Извештај о мерењу буке, као и осталу документацију, и то изјаву ректора Универзитета у Нишу и извештај о исправности инсталираног система заштите од птица издат од стране „Pacific Link“ д.о.о. Београд. Посебно је наведено да је 9. децембра 2022. године инспектору путем електронске поште од стране Универзитета у Нишу достављен одговор Завода за заштиту природе број … од 6. децембра 2022. године, на молбу којом је Универзитет у Нишу тражио мишљење за коришћење ултразвучних система за растеривање птица са крова зграде Универзитета у Нишу, у коме је наведено да Завод не може дати мишљење на предметни захтев, те да је неопходно упутити нови захтев за издавање услова заштите природе за решавање проблема окупљања голубова на крову зграде Универзитета у Нишу.
У приложеној службеној белешци Одсека за координацију поверених послова Одељења за поверене послове Министарства заштите животне средине од 12. децембра 2022. године се надаље наводи хронологија поступања инспекције за заштиту животне средине Градске управе града Ниша по примљеним представкама притужиоца на буку са зграде Универзитета, као и да је притужилац обавештаван о свим радњама и мерама које су предузете од стране инспектора и од стране Универзитета како би се решио проблем са буком, те је констатована садржина списа предмета који су формирани по представкама притужиоца.
Притужилац је у међувремену Заштитнику грађана доставио Извештај о извршеном вештачењу у вези са утврђивањем утицаја штетних имисија буке из постављених уређаја за растеривање птица на крову зграде Универзитета у Нишу, од 27. јуна 2023. године, сачињен од стране судског вештака за област заштита животне средине, Љиљане Илић Андрејевић, из Ниша. У датом извештају се износи закључак да се са крова Универзитета емитују прекомерне имисије буке које отежавају и онемогућавају несметано коришћење околних стамбених зграда у првенственој функцији становања, као и да до имисија долази од постављених уређаја типа TD3 B који генеришу појачану имисију буке од 120 децибела, што је вишеструко више од дозвољеног нивоа буке од 30 децибела у урбаним срединама. На основу изнетог закључка, у извештају се наводи да је потребно предузети мере у циљу уклањања овог система ултразвучног растеривача птица и уградње адекватнијег типа растеривача који не генерише појачану имисију буке и намењен је уградњи у урбаним срединама.

Након захтева Заштитника грађана за додатним изјашњењем, Министарство заштите животне средине је актом број … од 8. новембра 2023. године обавестило Заштитника грађана да стандарди и процедуре за мерење ултразвука и неаудитивног ефекта буке нису у надлежности Министарства заштите животне средине, да у Републици Србији не постоји пропис који регулише заштиту од вибрација у животној средини, као ни у земљама у окружењу, да се на основу спроведених испитивања од стране овлашћене куће утврђује да ли неки уређај представља извор нејонизујућег зрачења од посебног интереса, те да предметни соларни ултразвучни растеривач птица, типа TD3 B на основу карактеристика производа, не може представљати извор нејонизујућег зрачења од посебног интереса, као и да питање о научним подацима о утицају оваквих и сличних уређаја на здравље људи није у надлежности Министарства заштите животне средине. Надаље је наведено да питање да ли је у погледу постављања и коришћења предметних уређаја за растеривање птица неопходно претходно прибавити услове заштите природе од надлежног органа, није у надлежности Одсека за заштиту од буке, вибрација и нејонизујућег зрачења Министарства заштите животне средине, као и да Министарство не поседује податке о обраћању притужиоца од 7. априла 2022. године, док је у вези са обраћањем од 28. октобра 2022. године Заштитнику грађана достављена документација коју поседује Сектор за надзор и превентивно деловање у животној средини. 
На крају је наведено да се мерење буке у животној средини врши на основу стандарда СРПС ИСО 1996-1 и СРПС ИСО 1996-2 у циљу оцењивања и поређења са граничним вредностима нивоа буке утврђеним Уредбом о индикаторима буке, граничним вредностима и методама за оцењивање индикатора буке, узнемиравања и штетних ефеката буке у животној средини („Сл. гласник РС“, број 75/10), да фреквенцијски опсег мерења износи од 63 Hz до 8000 Hz, те да не обухвата подручје ултразвука чије су фреквенције веће од 20 kHz. У погледу Извештаја вештака, наведено је да исти за инспекцију није валидан, с обзиром да је законом и подзаконским прописима уређено како се и на који начин мери и оцењује бука у животној средини. 
* * *

Уставом Републике Србије
 је загарантовано право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину. 
Законom о заштити животне средине
 је прописано да су у остваривању система заштите животне средине Република Србија, аутономна покрајина, јединица локалне самоуправе, правна и физичка лица одговорна за сваку активност којом мењају или могу променити стање и услове у животној средини, односно за непредузимање мера заштите животне средине, у складу са законом. Правна и физичка лица дужна су да у обављању својих делатности обезбеде: рационално коришћење природних богатстава; урачунавање трошкова заштите животне средине у оквиру инвестиционих и производних трошкова, примену прописа, односно предузимање мера заштите животне средине, у складу са законом. Начело превенције и предострожности подразумева да свака активност мора бити планирана и спроведена на начин да: проузрокује најмању могућу промену у животној средини; представља најмањи ризик по животну средину и здравље људи; смањи оптерећење простора и потрошњу сировина и енергије у изградњи, производњи, дистрибуцији и употреби; укључи могућност рециклаже; спречи или ограничи утицај на животну средину на самом извору загађивања.

Начело предострожности остварује се проценом утицаја на животну средину и коришћењем најбољих расположивих и доступних технологија, техника и опреме. Непостојање пуне научне поузданости не може бити разлог за непредузимање мера спречавања деградације животне средине у случају могућих или постојећих значајних утицаја на животну средину. У вршењу инспекцијског надзора инспектор има право и дужност да утврђује, између осталог, и да ли су испуњени захтеви квалитета животне средине и емисије.
Законom о заштити природе
 је прописано да се у поступку израде планова, основа, програма, пројеката, радова и активности из члана 8. овог закона прибавља акт о условима заштите природе. У вршењу инспекцијског надзора инспектор има право и дужност да утврђује, између осталог, спровођење услова и мера заштите природе, других аката издатих на основу овога закона и других прописа, као и записником потврди услове заштите природе који су утврђени решењем о условима заштите природе, односно услови и мере заштите животне средине који су прописани студијом о процени утицаја. У вршењу послова инспектор је овлашћен да, између осталог, нареди спровођење услова и мера заштите природе, других аката издатих на основу овога закона и других прописа; забрани друге радње и активности које су у супротности са одредбама овог закона и прописа донетих на основу њега; као и нареди извршење других законом прописаних обавеза у одређеном року. Чланом 126. став 1. тачка 1. овог закона је прописана новчана казна за прекршај правног лица ако, између осталог, у поступку израде планова, основа, програма, пројеката, радова и активности не прибави услове заштите природе или поступа супротно условима заштите природе.
Законом о инспекцијском надзору
 је дефинисано да је инспекцијски надзор посао државне управе чија садржина и појам су утврђени законом којим се уређује рад државне управе, кога врше органи државне управе, органи аутономне покрајине и органи јединица локалне самоуправе, с циљем да се превентивним деловањем или налагањем мера обезбеди законитост и безбедност пословања и поступања надзираних субјеката и спрече или отклоне штетне последице по законом и другим прописом заштићена добра, права и интересе. Координацију послова инспекцијског надзора из делокруга републичке инспекције поверених аутономној покрајини и јединици локалне самоуправе, применом овлашћења у вршењу надзора над радом прописаних законом којим се уређује државна управа, врши републичка инспекција.
 

Сходно принципима добре управе, органи јавне власти и јавни службеници увек делују у оквиру и на основу устава, закона и других прописа и примењују правила и поступке прописане важећим прописима. Органи јавне власти и јавни службеници, када околности налажу, на погодан начин обавештавају грађане о току поступка, начину на који се поступак води и начину остваривања њихових права и интереса. 

* * *

На основу свих наведених чињеница и тока поступка, а пре свега поступка инспекцијског надзора који је спровела Инспекција за заштиту животне средине Градске управе града Ниша, Заштитник грађана констатује да је тај орган поступао по свакој представци притужиоца, да је у више наврата и благовремено спроведен ванредан, теренски инспекцијски надзор код надзираног субјекта, а све у циљу заштите од буке, као и да је након укључивања свих датих уређаја за растеривање птица у рад наложено и мерење буке, чији резултати нису дали основа за предузимање даљих мера од стране инспекцијског органа. Заштитник грађана нарочито оцењује да је притужилац обавештаван у више наврата о свим предузетим активностима и мерама Инспекције за заштиту животне средине Градске управе града Ниша, односно о томе како је поступљено по његовој представци, као и о исходу поступака инспекцијског надзора, да је посебно разматрана његова притужба на рад поступајућег инспектора и шефа одсека инспекције, о чему је такође обавештен, као и да су размотрене и примедбе притужиоца на обављено мерење буке, које су оцењене као неосноване.

У том погледу, када је реч о поступању по представци притужиоца на буку од уређаја за растеривање птица који је смештен на крову зграде Универзитета у Нишу, Заштитник грађана оцењује да је поступак инспекцијског надзора од стране Инспекције за заштиту животне средине Градске управе града Ниша формално спроведен сходно правилима поступка.
Међутим, имајући у виду наводе притужиоца који се односе на постојање специфичне буке, односно звука, а који и даље трпи, и који како следи, узнемирава и друге станаре чији списак је прослеђен поступајућој инспекцији, Заштитник грађана оцењује да су и Инспекција за заштиту животне средине Градске управе града Ниша и републичка инспекција за заштиту животне средине, на основу примљених изјашњења надзираног субјекта, требали размотрити и испитивање осталих карактеристика уређаја за растеривање птица, односно остале сегменте поступања, те утврдити да ли је само постављање истог и његово коришћење у складу са законским прописима, односно циљевима Закона о заштити природе. 
Наиме, из приложене службене белешке републичког инспектора за заштиту животне средине произилази да је Завод за заштиту природе Републике Србије обавестио надзирани субјект да не може дати мишљење на постављене уређаје, већ да је потребно да надзирани субјект поднесе захтев за издавање услова заштите природе за решавање проблема окупљања голубова на крову зграде Универзитета у Нишу. Имајући у виду да је Градска управа за комуналне делатности и инспекцијске послове Града Ниша о овоме обавестила републичког инспектора за заштиту животне средине, при чему је Министарство заштите животне средине у обавештењу датом Заштитнику грађана навело да питање услова заштите природе није у надлежности Одсека за буку, вибрације и нејонизујуће зрачење, Заштитник грађана констатује да поступање надзираног субјекта у смислу постављања датог уређаја ради решавања проблема окупљања птица није било предмет надзора надлежних органа.

Сходно томе, из примљених одговора органа следи да су на крову зграде Универзитета у Нишу још 2018. године постављени уређаји за које ниje сигурно да ли је прибављен акт о условима заштите природе у смислу провере да ли се оваква врста активности може реализовати са становишта циљева заштите природе и донетих прописа и докумената. Уместо тога, произилази да је оцена осталих ефеката предметних уређаја на животну средину и здравље људи и животиња дата само на основу техничке спецификације уређаја и изјаве произвођача/продавца.
С тим у вези, уважавајући све досад предузете радње и мере поступајућих органа по представци притужиоца на буку, Заштитник грађана је става да поступајући инспекцијски органи, сходно превентивном деловању, треба да сагледају све аспекте заштите животне средине, те предузму све расположиве мере како би се потенцијални негативни ефекти у што већој мери ублажили.

На крају, иако је након обраћања притужиоца Министарству заштите животне средине од 28. октобра 2022. године извршена координација послова инспекцијског надзора од стране републичког инспектора за заштиту животне средине, којом приликом је утврђено целокупно чињенично стање које се тиче поступања инспекције за заштиту животне средине Градске управе града Ниша, Заштитнику грађана нису пружене информације да ли је Министарство заштите животне средине упутило и одговор притужиоцу на ово његово обраћање, нити се из приложене документације могао извести такав закључак.
На основу напред наведеног, те имајући у виду утврђене пропусте у раду органа на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следеће препоруке
Потребно је да Министарство заштите животне средине, преко републичког инспектора за заштиту животне средине у координацији послова инспекцијског надзора са Инспекцијом за заштиту животне средине Градске управе града Ниша, испита да ли су у погледу рада ултразвучног уређаја за растеривање птица на крову зграде Универзитета у Нишу испуњени сви захтеви квалитета животне средине, као и да утврди да ли су у конкретном случају прибављени услови заштите природе, односно да ли је употреба предметног уређаја у складу са одредбама Закона о заштити природе и прописа донетих на основу њега.
Потребно је да Министарство заштите животне средине упути одговор подносиоцу притужбе на његово обраћање од 28. октобра 2022. године.

Министарство заштите животне средине обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Министарство заштите животне средине у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Министарству заштите животне средине;
- Градској управи за комуналне делатности и инспекцијске послове града Ниша;

- подносиоцу притужбе;
- у списе предмета.
� „Сл. гласник РС“, бр. 98/06 и 115/2021


2  „Сл. гласник РС“, бр. 105/2021





� "Сл. гласник РС", бр. 98/2006 и 115/2021.


� "Сл. гласник РС", бр. 135/2004, 36/2009, 36/2009 - др. закон, 72/2009 - др. закон, 43/2011 - одлука УС, 14/2016, 76/2018, 95/2018 - др. закон и 95/2018 - др. закон.


� "Сл. гласник РС", бр. 36/2009, 88/2010, 91/2010 - испр., 14/2016, 95/2018 - др. закон и 71/2021.


� "Сл. гласник РС", бр. 36/2015, 44/2018 - др. закон и 95/2018.


� Ibid. члан 12. став 12. 

